Vedtægter Viborg Oasekirke

# § 1. Navn, oprettelse og hjemsted

Stk. 1. Foreningens navn er Viborg Oasekirke.

Stk. 2. Foreningen er oprettet den 1. december 2008 under navnet VIVA.

Stk. 3. Foreningens hjemsted er Viborg Kommune.

# § 2. Vision

Stk. 1. Foreningens vision er at blive en etableret frimenighed i byen.

Stk. 2. Foreningens vision for menigheden er beskrevet i Bilag 1: Formålserklæring, som vedligeholdes af foreningens bestyrelse. Alle ændringer i formålserklæringen skal forelægges foreningens medlemmer. Senest ved næstkommende generalforsamling.

# § 3. Grundlag og formål

Stk. 1. Foreningens grundlag er Bibelen og de evangelisk-lutherske bekendelsesskrifter.

Stk. 2. Foreningen arbejder for at styrke kristendomsundervisning for børn, unge og voksne igennem alderssvarende aktiviteter.

Stk. 3. Foreningen arbejder for at tage socialt ansvar i lokalsamfundet.

Stk. 4. Foreningen har tilknytning til Silkeborg Oasekirke og følger deraf dennes etiske og teologiske profil.

# § 4. Medlemskab

Stk. 1. Som medlem kan optages ethvert medlem af Silkeborg Oasekirke, som tilslutter sig § 2 og § 3. Optagelse sker ved henvendelse til menighedens præst.

Stk. 2. Udmeldelse sker ved henvendelse til foreningens formand eller menighedens præst.

Stk. 3. Medlemskab omfatter hjemmeboende børn under 18 år.

# § 5. Bestyrelse

Stk. 1. Bestyrelsen består af menighedens præst samt fem valgte medlemmer, som vælges på generalforsamlingen. Bestyrelsesmedlemmer vælges for to år ad gangen således, at der er to eller tre på valg hvert år.

Stk. 2. Alle voksne medlemmer af foreningen kan opstille til bestyrelsen.

Stk. 3. Bestyrelsen konstituerer sig med formand, næstformand og kasserer efter hver generalforsamling. Der kan dog vælges kasserer uden for bestyrelsen.

Stk. 4. Bestyrelsen er beslutningsdygtig, når mindst fire medlemmer er til stede. Beslutninger træffes ved simpelt stemmeflertal. Ved stemmelighed er formandens stemme afgørende. Bestyrelsen fastsætter selv sin forretningsorden.

# § 6. Økonomi

Stk. 1. Det årlige kontingent fastsættes på generalforsamlingen efter indstilling fra bestyrelsen.

Stk. 2. Medlemmer, som er under 13 år, betaler ikke kontingent.   
Medlemmer, som er 13 år eller derover men under 18 år, betaler halvt kontingent.

Stk. 3. Foreningen fører et selvstændigt regnskab, som skal vise et retvisende billede af foreningens drift, aktiver og forpligtelser.

Stk. 4. Foreningens regnskabsår følger kalenderåret. Årsregnskabet skal foreligge senest 1. maj i det efterfølgende kalenderår.

Stk. 5. Foreningen hæfter kun for sine forpligtelser med den til enhver tid tilhørende formue. Der påhviler ikke de enkelte medlemmer eller bestyrelse nogen personlig hæftelse.

# § 7. Generalforsamling

Stk. 1. Der afholdes ordinær generalforsamling hvert år inden udgangen af november.

Stk. 2. Dagsorden sendes til samtlige medlemmer senest to uger før generalforsamlingen.

Stk. 3. Forslag til dagsorden, herunder opstilling til bestyrelsen, skal være formanden i hænde senest   
tre uger før generalforsamlingen.

Stk. 4. Dagsordenen skal mindst indeholde følgende punkter:

1. Valg af dirigent og referent
2. Formandsberetning
3. Fremlæggelse af næste års budget, herunder fastlæggelse af kontingent
4. Valg til bestyrelse
5. Behandling af indkomne forslag
6. Eventuelt

# § 8. Ekstraordinær generalforsamling

Stk. 1. Ekstraordinær generalforsamling skal afholdes når mindst 1/3 af bestyrelsen eller mindst 1/4 af medlemmerne ønsker det.

Stk. 2. Anmodning om ekstraordinær generalforsamling skal ledsages af forslag til dagsorden.

Stk. 3. Bestyrelsen skal indkalde til ekstraordinær generalforsamling senest en måned efter retmæssig anmodning.

# § 9. Tegningsregler

Stk. 1. Foreningen tegnes af formand og kasserer i forening. Bestyrelsen kan godkende, at formand og kasserer kan råde over dankort og netbank til foreningens bankkonti hver for sig.

Stk. 2 Ved lån, pantsætning og salg tegnes foreningen af formand, næstformand og kasserer i forening.

# § 10. Vedtægtsændringer og ophør

Stk. 1. Ændringer i vedtægterne skal, for at have gyldighed, vedtages af generalforsamlingen med mindst 2/3 majoritet blandt de tilstedeværende stemmeberettigede deltagere. Forslag til ændringer skal være tilgængelig for de stemmeberettigede medlemmer senest 14 dage før generalforsamlingen.

Stk. 2. Foreningen kan opløses såfremt 2/3 af generalforsamlingens stemmeberettigede medlemmer stemmer herfor på to hinanden følgende generalforsamlinger. I tilfælde af opløsning tilfalder foreningens midler et tilsvarende arbejde.

# Dato og underskrift

Vedtaget på generalforsamling d. 19. november 2019.

|  |  |  |
| --- | --- | --- |
|  |  |  |
| Henrik Kildahl |  | Christian Hougaard |
|  |  |  |
| Anne Wesenberg Andersen |  | Jacob Gaarde Bjerregaard |
|  |  |  |
| Louise Frøkjær Carstens |  | Louise Romby Ambrosen |